Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 514/05)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Carne de Ávila“

EÚ č.: PGI-ES-0093-AM02 – 12. 12. 2019

CHOP ( ) CHZO (X)

1. Skupina žiadateľov a oprávnený záujem

Consejo Regulador de la Indicación Geográfica Protegida „Carne de Ávila“ (Regulačná rada pre CHZO „Carne de Ávila“) Padre Tenaguillo 8 05004 Ávila Španielsko

Telefón: +34 920352228

Emailová adresa: consejoregulador@carnedeavila.org

Regulačná rada je oficiálne uznaný riadiaci orgán pre CHZO „Carne de Ávila“ v súlade s prvým dodatkovým ustanovením zákona o nadregionálnych chránených označeniach pôvodu a chránených zemepisných označeniach (zákon č. 6/2015 z 12. mája 2015) a jednou z jej osobitných úloh je navrhovanie zmien špecifikácie výrobku.

2. Členský štát alebo tretia krajina

Španielsko

3. Položky v špecifikácii výrobku, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☐ Súvislosť

☒ Označovanie

☒ Iné [kontrolný orgán, vnútroštátne požiadavky]

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

5.1. Opis výrobku

Oddiel B špecifikácie výrobku (Opis výrobku) a bod 3.2 jednotného dokumentu (Opis výrobku, na ktorý sa vzťahuje názov uvedený v bode 1) sa zmenili tak, aby sa opravil odkaz na klasifikáciu SEUROP.

Predchádzajúce znenie:

Jatočné telá, na ktoré sa má vzťahovať CHZO, sa musia v európskej klasifikácii nachádzať v triede mäsitosti medzi O a U + a musia vykazovať stupeň pretučnenosti medzi 2 a 4.

Súčasné znenie:

Jatočné telá, na ktoré sa má vzťahovať CHZO, sa musia v európskej klasifikácii nachádzať v triede mäsitosti medzi U + a O a musia vykazovať stupeň pretučnenosti medzi 2 a 4.

Do tabuľky v bode 3.2 jednotného dokumentu (Opis výrobku, na ktorý sa vzťahuje názov uvedený v bode 1) sa pridal riadok „S“.

Predchádzajúca tabuľka:

Trieda stavu pretučnenosti 1 1 + 2 – 2 2 + 3 – 3 3 + 4 – 4 4 + 5 – 5 Mäsitosť E U + X X X X X X X U X X X X X X X U – X X X X X X X R + X X X X X X X R X X X X X X X R – X X X X X X X O + X X X X X X X O X X X X X X X O – P + P P –

Zmenená tabuľka:

Trieda pretučnenosti 1 1 + 2 – 2 2 + 3 – 3 3 + 4 – 4 4 + 5 – 5 Mäsitosť S E U + X X X X X X X U X X X X X X X U – X X X X X X X R + X X X X X X X R X X X X X X X R – X X X X X X X O + X X X X X X X O X X X X X X X O – P + P P –

Odôvodnenie tejto zmeny v položke„Opis výrobku“:

Cieľom tejto zmeny v položke „Opis výrobku“ je zaručiť súlad s nomenklatúrou používanou v systéme klasifikácie SEUROP pre hovädzie mäso z dospelého dobytka.

5.2. Zemepisná oblasť

Oddiel C špecifikácie výrobku (Zemepisná oblasť) a bod 4 jednotného dokumentu (Stručné vymedzenie zemepisnej oblasti) sa zmenili rozšírením výrobnej oblasti o tieto územia:

Predchádzajúce znenie položky „Autonómna oblasť Andalúzia“:

Autonómna oblasť Andalúzia:

Huelva: Sierra

Jaén: Sierra Morena

Sevilla: Sierra Norte

Po pridaní regiónov Pedroches, La Sierra a Campiña Baja, ktoré sa všetky nachádzajú v provincii Córdoba, je súčasné znenie položky takéto:

Autonómna oblasť Andalúzia:

Córdoba: Pedroches, La Sierra a Campiña Baja

Huelva: Sierra

Jaén: Sierra Morena

Sevilla: Sierra Norte

Predchádzajúce znenie položky „Autonómna oblasť Kastília-La Mancha“:

Autonómna oblasť Kastília-La Mancha:

Ciudad Real: Montes Norte, Campo de Calatrava, Montes Sur a Pastos

Toledo: Talavera, Torrijos, Sagra-Toledo, La Jara, Montes de Navahermosa a Monte de los Yébenes

Po pridaní všetkých regiónov provincie Guadalajara je súčasné znenie položky takéto:

Autonómna oblasť Kastília-La Mancha:

Ciudad Real: Montes Norte, Campo de Calatrava, Montes Sur a Pastos

Guadalajara: všetky regióny

Toledo: Talavera, Torrijos, Sagra-Toledo, La Jara, Montes de Navahermosa a Monte de los Yébenes

Predchádzajúce znenie položky „Autonómna oblasť Kastília a León“:

Autonómna oblasť Kastília a León:

Avila: všetky regióny

Burgos: Demanda

León: La Montaña de Riaño

Palencia: Guardo a Cervera

Salamanca: všetky regióny

Segovia: všetky regióny

Soria: Pinares

Valladolid: Centro, Sur a Sureste

Zamora: Sayago

Po pridaní regiónu Sahagún v provincii León a regiónu Duero Bajo v provincii Zamora je súčasné znenie položky takéto:

Autonómna oblasť Kastília a León:

Avila: všetky regióny

Burgos: Demanda

León: La Montaña de Riaño a Sahagún

Palencia: Guardo a Cervera

Salamanca: všetky regióny

Segovia: všetky regióny

Soria: Pinares

Valladolid: Centro, Sur a Sureste

Zamora: Sayago a Duero Bajo

Predchádzajúce znenie položky „Autonómna oblasť Extremadura“:

Autonómna oblasť Extremadura:

Cáceres: všetky regióny

Badajoz: Alburquerque, Mérida, Don Benito, Puebla Alcocer, Herrera Duque, Badajoz, Almendralejo, Olivenza, Jerez de los Caballeros a Llerena

Po pridaní regiónov Castuera a Azuaga v provincii Badajoz – čo znamená, že teraz sú zahrnuté všetky regióny tejto provincie – je súčasné znenie položky takéto:

Autonómna oblasť Extremadura:

Cáceres: všetky regióny

Badajoz: všetky regióny

Odôvodnenie tejto zmeny v rámci výrobnej oblasti:

Do výrobnej oblasti sa zahrnuli chovné regióny v provincii Guadalajara, regióny Pedroches, La Sierra a Campiña Baja v provincii Córdoba, región Sahagún v provincii León, región Duero Bajo v provincii Zamora a regióny Castuera a Azuaga v provincii Badajoz.

Táto zmena sa odôvodňuje tým, že nové regióny majú tie isté vlastnosti ako tie, ktoré už boli súčasťou výrobnej oblasti uvedenej v špecifikácii výrobku. Na tento účel bola príslušnému orgánu poskytnutá štúdia Katolíckej univerzity v Ávile (Štúdia podporujúca zmenu špecifikácie výrobku pre chránené zemepisné označenie „Carne de Ávila“).

Fyzické prostredie a podnebie chovných regiónov, ktoré sa touto zmenou pridali, sa v mnohom podobajú topografii, vlastnostiam pôdy a podnebiu regiónov, ktoré sa už vo výrobnej oblasti nachádzajú.

Využívanie pôdy a vegetácia sú takisto podobné. Podniky v nových regiónoch, v ktorých sa chová plemeno Avileña-Negra Ibérica, spĺňajú všetky požiadavky špecifikácie výrobku, pokiaľ ide o genetiku, krmivo, mieru osadenia a chovné postupy.

Keďže sa navyše nové regióny nachádzajú v blízkosti existujúcich regiónov a sú veľmi podobné z hľadiska fyzického prostredia, podnebia a vegetácie, schválenie tejto zmeny výrobnej oblasti s CHZO by pozostávalo len z rozšírenia jej súčasnej zemepisnej hranice tak, aby zahŕňala regióny, ktoré sú v blízkosti územia už zaradeného do výrobnej oblasti s CHZO „Carne de Ávila“ alebo sú ním v niektorých prípadoch dokonca obklopené.

Provincia Guadalajara (všetky jej chovné regióny sa majú pridať) susedí s provinciami Segovia, Madrid a Teruel, ktoré už patria do výrobnej oblasti stanovenej v špecifikácii výrobku. Guadalajara má s týmito provinciami spoločný ráz krajiny, keďže sa nachádza na náhorných plošinách centrálnej časti Pyrenejského polostrova. S provinciami Segovia, Madrid a Teruel je takisto prepojená Pyrenejským horským systémom, čo znamená, že má ten istý podnebný profil typický pre centrálnu náhornú plošinu a rovnako pestré rastlinstvo (dub cezmínový, borievka netatová, borovica, dub a miestami bukové háje).

Provincia Córdoba hraničí s provinciami, ktoré sú už zahrnuté do zemepisnej oblasti uvedenej v špecifikácii výrobku: Sevilla a Badajoz na západe a Badajoz a Ciudad Real na severe. Córdoba sa delí na tri zemepisné oblasti: Sierra Morena na severe, dolina Guadalquivir v strede a Subbetický systém na juhu. Oblasť, ktorá má byť zahrnutá, pozostáva z regiónov Pedroches, La Sierra a Campiña Baja hraničiacich s provinciami Sevilla, Badajoz a Ciudad Real, ktoré už sú súčasťou výrobnej oblasti uvedenej v špecifikácii výrobku.

Štúdia podporujúca zmenu špecifikácie výrobku pre chránené zemepisné označenie „Carne de Ávila“ preukazuje, že nové územia pridané touto zmenou majú tie isté prírodné prvky ako zemepisná oblasť pôvodne vymedzená v špecifikácii výrobku, takže zmenená oblasť je rovnako jednotná ako oblasť pred zmenou a nenarúša sa tým jej kontinuita. Tieto spoločné vlastnosti sú v prevažnej miere výsledkom tesnej zemepisnej blízkosti medzi regiónmi zahrnutými do tejto zmeny a regiónmi, ktoré už tvoria výrobnú oblasť.

Provincie zahrnuté do navrhnutej zmeny sa vyznačujú rôznorodým terénom, v ktorom sa striedajú náhorné plošiny, rozsiahle doliny a vysokohorské oblasti. Keďže krajinu súčasnej výrobnej oblasti charakterizujú rôzne terénne nerovnosti – horské údolia, úzke rokliny, členité vrcholce, strmé svahy a široké planiny, ako aj rovinatejšie oblasti, na ktorých sa rozprestierajú tzv. dehesy (typ tradičného agrolesníckeho pastevného systému, v ktorom sa dobytok extenzívne chová na chudobnej alebo nepoľnohospodárskej pôde) – je medzi nimi veľká podobnosť.

V regióne Duero Bajo prevládajú pôdy typu xerochrept s piesočnato-hlinitou štruktúrou a výrazným obsahom pieskovca, zlepencov a detritu. V regiónoch, z ktorých pozostáva provincia Guadalajara, prevládajú pôdy typu xerochrept a xerumbrept. Pôdna štruktúra typu xerumbrept je ílovito-hlinitá s vápencom prekrývajúcim podložnú horninu a zložené kriedové štruktúry. Prevládajúce pôdy v provincii Córdoba sú typu xerochrept a palexeralf, ako aj chromoxerert v niektorých oblastiach.

Keďže v zemepisnej oblasti, ktorá už je zahrnutá v špecifikácii výrobku, prevažujú pôdy typu xerochrept a xerumbrept a v menšej miere aj haploxeralf a palexeralf, z hľadiska vlastností pôdy a geologického podložia tu existujú veľké podobnosti.

Nové územia sa takisto vyznačujú rovnakými druhmi vegetácie ako existujúca výrobná oblasť s CHZO: krovinatý porast s dubovými húštinami, cist ladanový, kručinka, tymian a Genista florida; dehesy s dubovými hájmi, hájmi borievky netatovej a duba cezmínového a borievkovými hájmi; a vysočiny s prevahou borovicových hájov.

Prevládajúcimi podnebnými profilmi v týchto oblastiach je „mierne stredomorské“ a „studené mierne stredomorské“ podnebie. Regióny v provincii Guadalajara majú typické podnebie centrálnej náhornej plošiny (dlhé, horúce, suché letá; dlhé, tuhé zimy; a krátke, mierne jari a jesene), ročný úhrn zrážok 700 – 900 mm a pestrú vegetáciu (dub, borievka netatová, dub cezmínový, borovica a miestami bukové háje). Córdoba a jej regióny sa vyznačujú kontinentálnym stredomorským podnebím s miernymi zimami, veľmi horúcimi letami a ročným úhrnom zrážok 600 – 750 mm, ktoré sa sústreďujú v období od októbra do apríla.

Tieto podmienky odrážajú podmienky už stanovené v špecifikácii výrobku a majú vplyv na chovateľské postupy, ku ktorým patrí sezónne presúvanie dobytka a extenzívny chov. Vzhľadom na rozsiahle rozšírenie plemena, oblasti, v ktorých je udomácnené, a postupy spojené so sezónnym presúvaním dobytka tu preto nachádzame výrazné kontrasty. Dobytok sa pasie na dehesách, v údoliach a v horách. Vo vysokých horách panujú chladné letá a veľmi tuhé zimy so silným mrazom. Na dehesách, naopak, väčšinou vládnu veľmi teplé, suché letá a mierne zimy.

Pokiaľ ide o plemená, v špecifikácii výrobku sa vyžaduje, aby hovädzí dobytok buď patril do plemena Avileña-Negra Ibérica, alebo pochádzal z prvého kríženia medzi kravami tohto plemena a plemenníkmi plemena Charolesa alebo Limusina (Charolesa a Limusina majú v Španielsku štatút „udomácneného plemena“).

V tomto ohľade sa nová zemepisná oblasť zahrnutá do tejto zmeny z historického aj poľnohospodárskeho hľadiska zhoduje s pôvodnou oblasťou: ako sa uvádza v Štúdii podporujúcej zmenu špecifikácie výrobku pre chránené zemepisné označenie „Carne de Ávila“, Avileña-Negra Ibérica patrí v týchto provinciách k tradičným plemenám a chová sa tam nepretržite po stáročia.

Navyše sa zvieratá, ktoré sa pri narodení v podniku označia ako patriace do plemena Avileña-Negra Ibérica, zapisujú aj do plemennej knihy pre toto plemeno. V regiónoch navrhnutých na zaradenie sa plemenné kravy klasifikovali podľa vzhľadu a zaradili sa do plemennej knihy pre plemeno Avileña-Negra Ibérica. To isté sa vzťahuje aj na plemenníkov tohto plemena používaných na doplnenie počtu matiek.

Plemenné kravy Avileña-Negra Ibérica sa chovajú rovnakými technikami, pri ktorých sa podobne využívajú dostupné prírodné zdroje prostredníctvom extenzívneho chovu alebo sezónneho presúvania dobytka. Je to spôsob, ako zužitkovať to, čo poskytuje príroda, chrániť životné prostredie a zaistiť dobré životné podmienky zvierat.

V špecifikácii výrobku sa uvádzajú extenzívne systémy s nízkou mierou osadenia dobytka, kde v oblastiach, v ktorých sa to toto plemeno tradične pasie, priemerná hustota zodpovedá hodnote 0,2 až 0,4 dobytčej jednotky na hektár. Zo štúdií vyplýva, že v oblasti, ktorá má byť zaradená do špecifikácie výrobku, sa praktizuje extenzívny chov dobytka, pričom podniky využívajú prírodné zdroje a mieru osadenia majú pod hranicou 0,4 dobytčej jednotky na hektár.

Podniky v nových regiónoch využívajú tie isté chovné postupy – prirodzené pripúšťanie – ktoré sú opísané v špecifikácii výrobku.

Napokon zemepisná oblasť uvedená v súčasnej verzii špecifikácie výrobku má rozlohu 12 172 491 hektárov. Požadovanou zmenou by sa táto rozloha zväčšila o 20 %, čím by sa pridalo ďalších 2 543 196 hektárov.

Toto rozšírenie zemepisnej oblasti sa odzrkadlí v údajoch o výrobe. S prihliadnutím na podniky pôsobiace v oblastiach, ktoré sa majú zaradiť do špecifikácie výrobku, sa nárast vo výrobe odhaduje na 19 % alebo približne 900 kusov dobytka za rok. Odhad vychádza z údajov za rok 2018, v ktorom sa vyprodukovalo 4 700 jatočných tiel.

Tento výpočet uskutočnili autori Štúdie podporujúcej zmenu špecifikácie výrobku pre chránené zemepisné označenie „Carne de Ávila“ pomocou geografickej a kartografickej databázy, ktorú verejnosti sprístupňuje ministerstvo poľnohospodárstva, rybolovu a potravinárstva.

Dôvodom potreby rozšíriť v súčasnosti zemepisnú oblasť je zámer dosiahnuť, aby zahŕňala všetky regióny Španielska, v ktorých sa tradične vyskytuje plemeno Avileña-Negra Ibérica. V konečnom dôsledku je toto plemeno základom výrobku „Carne de Ávila“. Vytvára súvislosť a vzťah medzi zemepisnou oblasťou a kvalitou, vlastnosťami, povesťou alebo inými aspektmi výrobku. Oblasť, ktorá sa má pridať, sa vyznačuje rovnakými charakteristikami ako pôvodná zemepisná oblasť, čím sa vytvára súvislosť, a zároveň sa v nej toto plemeno chová tým istým spôsobom.

5.3. Dôkaz o pôvode

1. Tento text tvoriaci oddiel D bod 2 špecifikácie výrobku (Dôkaz, že výrobok pochádza zo zemepisnej oblasti) sa mení: Všetok dobytok v chovných podnikoch zapísaný v registroch CHZO sa jednotlivo identifikuje podľa požiadaviek platných právnych predpisov. Dobytok plemena Avileña-Negra Ibérica sa zároveň identifikuje na základe zápisu do plemennej knihy pre toto plemeno uvedením identifikačného kódu zvieraťa, ktorý mu bol pridelený pri narodení – pozostávajúceho zo skratky označujúcej podnik pôvodu, za ktorou nasledujú posledné dve číslice jeho roku narodenia a poradové číslo narodenia v danom roku v predmetnom podniku – a označuje sa logom CHZO. Tento text sa zmenil doplnením informácie o potrebe uchovávať záznamy o prepojení medzi úradnou identifikáciou a identifikáciou v plemenných knihách, a súčasné znenie je takéto: Všetok dobytok v chovných podnikoch zapísaný v registroch CHZO sa jednotlivo identifikuje podľa požiadaviek platných právnych predpisov. Dobytok plemena Avileña-Negra Ibérica sa zároveň zapisuje do plemennej knihy pre toto plemeno uvedením identifikačného kódu zvieraťa, ktorý mu bol pridelený pri narodení, pozostávajúceho zo skratky označujúcej podnik pôvodu, za ktorou nasledujú posledné dve číslice jeho roku narodenia a poradové číslo narodenia v danom roku v predmetnom podniku. Musia sa uchovávať záznamy o prepojení medzi úradnou identifikáciou a identifikáciou v plemenných knihách. Odôvodnenie tejto zmeny v položke„Dôkaz o pôvode“: Táto zmena sa vykonáva na účely objasnenia: zabezpečenie toho, aby sa uchovávali zosúladené záznamy o prepojení medzi úradnou identifikáciou a identifikáciou v plemenných knihách je užitočné na účely preverovania, pretože sa tým uľahčí vykonávanie kontrol a inšpekcií.

2. Na koniec oddielu D bodu 3 špecifikácie výrobku ( Dôkaz, že výrobok pochádza zo zemepisnej oblasti ) sa pridal tento text: Jatočné telá, ktoré spĺňajú požiadavky špecifikácie výrobku, musia byť označené a etiketované tak, aby ich bolo možné počas opracovania kedykoľvek identifikovať. Po kontrole jatočných tiel s cieľom overiť, ako boli klasifikované a či sú v súlade s požiadavkami na mäsitosť, pretučnenosť a farbu stanovenými v tejto špecifikácii výrobku, sa musia na bitúnku označiť všetky tie, ktoré sú podľa prevádzkovateľa vhodné na to, aby im bolo pridelené chránené zemepisné označenie. Odôvodnenie tejto zmeny v položke„Dôkaz o pôvode“: Táto zmena sa vykonáva na účely objasnenia. Nový text pomáha pri kontrole a osobitnom overovaní na bitúnku, pretože uľahčuje kontroly súladu tým, že uvádza aspekty, ktoré treba pri označovaní jatočného tela overiť.

5.4. Spôsob výroby

1. Oddiel E špecifikácie výrobku ( Spôsob výroby ) sa mení vypustením bodu 7, ktorý sa týkal partnerských dohôd a znel takto: Partnerské dohody. Medzi CHZO a predajnými miestami sa uzavrú partnerské dohody s cieľom zaručiť pôvod a kvalitu hovädzieho mäsa uvádzaného na trh ako „Carne de Ávila“. Odôvodnenie tejto zmeny v položke„Spôsob výroby“: Táto zmena sa vykonáva na účely objasnenia. Vypustený text nepredstavoval pravidlo týkajúce sa technických údajov o tom, ako sa výrobok získava, označuje alebo balí, a nemal by byť súčasťou tohto oddielu špecifikácie výrobku. Uzatváranie partnerských dohôd sa nespája ani tak so spôsobom výroby, ako skôr s úlohami propagovania a ochrany chráneného výrobku, ktorými je poverená Regulačná rada pre CHZO „Carne de Ávila“ v súlade článkom 16 ods. 1 zákona o nadregionálnych chránených označeniach pôvodu a chránených zemepisných označeniach (zákon č. 6/2015 z 12. mája 2015). Vypustený text sa takisto mohol vykladať ako povinný, čo predstavovalo zbytočné obmedzenie. Vypustením tohto textu sa teda odstránili informácie, ktoré možno považovať za bezvýznamné z hľadiska výroby, označovania a/alebo balenia výrobku podľa vymedzenia v špecifikácii výrobku, pričom všetky tieto postupy zostávajú nezmenené.

2. Do bodu 6 oddielu E špecifikácie výrobku ( Spôsob výroby ) sa dopĺňa tento text: Prevádzkovatelia, ktorí krájajú, balia a označujú výrobok pre konečných spotrebiteľov, budú podliehať kontrolám na zaistenie pôvodu a kvality chráneného hovädzieho mäsa a správneho používania značiek zhody. Odôvodnenie tejto zmeny v položke„Spôsob výroby“: Táto zmena je na účely objasnenia: nový text vyjadruje pravidlo týkajúce sa označovania a balenia výrobku, ktoré je z hľadiska prevádzkovateľov označujúcich alebo baliacich výrobok jasnejšie a uľahčuje kontroly pri týchto operáciách.

5.5. Kontrolný orgán

V oddiele G špecifikácie výrobku (Kontrolný orgán) sa zmenil tento text:

Generálne riaditeľstvo pre potravinársky priemysel Ministerstvo poľnohospodárstva, potravinárstva a životného prostredia Paseo Infanta Isabel, 1 28014 Madrid

Telefón: +34 913475361/8477; Fax +34 913475700

e-mail: dgia@magrama.es

Generálne riaditeľstvo pre potravinársky priemysel prostredníctvom Oddelenia generálneho riaditeľstva pre systémy kvality a ekologické poľnohospodárstvo kontroluje súlad s touto špecifikáciou výrobku uplatňovaním „režimu kontroly súladu so systémom kvality pre poľnohospodárske výrobky s výnimkou vinárskych, ktoré súvisia so zemepisným pôvodom a zaručenými tradičnými špecialitami“, ktorý je súčasťou národného monitorovacieho plánu pre potravinový reťazec na roky 2011 – 2015 a ktorý patrí do pôsobnosti ústredných orgánov štátnej správy, pričom sa uplatňuje systém sankcií stanovený v hlave III zákona o vinohradníctve a vinárstve (zákon č. 24/2003 z 10. júla 2003).

Informácie o kontrolnom orgáne sa zmenili tak, aby odrážali súčasné usporiadanie príslušného orgánu vrátane webového sídla orgánu zodpovedného za kontroly súladu a jeho kontaktných údajov. Súčasné znenie:

CHZO „Carne de Ávila“ patrí do pôsobnosti Generálneho riaditeľstva pre potravinársky priemysel prostredníctvom Oddelenia generálneho riaditeľstva pre systémy kvality a ekologické poľnohospodárstvo. Kontroly súladu špecifikácie výrobku vykonáva:

Agencia de Información y Control Alimentarios (Agentúra pre informácie o potravinách a ich kontrolu) Paseo Infanta Mercedes, 31 5a planta 28020 Madrid

Odôvodnenie tejto zmeny v položke„Kontrolný orgán“:

Dôvodom tejto zmeny je skutočnosť, že opis vnútroštátnych právnych predpisov uvedený v predchádzajúcej verzii špecifikácie výrobku sa stal zastaraným a nevhodným na účely daného oddielu. Pôvodný text sa nahradil informáciami o orgáne, ktorý kontroluje súlad so špecifikáciou výrobku v zmysle článku 37 ods. 1 písm. b) nariadenia Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny.

5.6. Označovanie

1. Oddiel H bod 3 špecifikácie výrobku (Označovanie) a bod 3.6 jednotného dokumentu (Špecifické pravidlá označovania výrobku, na ktorý sa vzťahuje registrovaný názov) sa nahradil. Predchádzajúce znenie: Keď sa diely expedujú porciované, označujú sa zadnými etiketami, ktoré vydáva regulačná rada a ktoré obsahujú tie isté informácie ako etikety jatočných tiel. Nový text znie takto: Keď sa diely expedujú porciované, označujú sa očíslovanými zadnými etiketami, ktoré vydáva regulačná rada a ktoré umožňujú kontrolovať vysledovateľnosť. Odôvodnenie tejto zmeny v položke„Označovanie“: Táto zmena sa vykonala s cieľom prispôsobiť bod 3 osobitným právnym predpisom v tejto oblasti a súčasným postupom. Špecifikácia výrobku a jednotný dokument predtým uvádzali, že sa mali používať tie isté informácie ako na etikete [jatočného tela], čo je v prípade určitých spôsobov súčasného predaja porcií problematické. Nové znenie uľahčuje uplatňovanie tohto bodu a dodržiavanie súladu s osobitnými vnútroštátnymi právnymi predpismi tým, že umožňuje vysledovateľnosť výrobku až k pôvodnej šarži a v každom prípade uľahčuje kontroly vysledovateľnosti. Tento bod bolo preto potrebné zmeniť jednoduchším znením, ktoré uľahčuje jeho vykonávanie a v každom prípade umožňuje a uľahčuje vykonávať kontroly vysledovateľnosti výrobkov.

2. Pokyny na označovanie zahrnuté v oddiele H bode 4 špecifikácie výrobku ( Označovanie ) sa pridali do bodu 3.6 jednotného dokumentu (Špecifické pravidlá označovania výrobku, na ktorý sa vzťahuje registrovaný názov). Znenie pred zmenou: Okrem povinných informácií musia etikety na mäse „Carne de Ávila“ obsahovať najmenej tieto informácie: identifikácia regulačnou radou, úradná identifikácia, dátum porážky, číslo jatočného tela, logotyp Regulačnej rady, logotyp CHZO EÚ a čiarový kód. Znenie po navrhovanej zmene: Okrem povinných informácií musia etikety na mäse „Carne de Ávila“ obsahovať najmenej tieto informácie: referenčné číslo, identifikáciu regulačnou radou, úradnú identifikáciu, opis dielu, dátum zabitia, pôvod, číslo povolenia, miesto opracovania, číslo jatočného tela, logo regulačnej rady pre „Carne de Ávila“, logo CHZO EÚ, čiarový kód a názov, pod ktorým sa mäso uvádza na trh („ternera“ [teľacie mäso], „añojo“ [hovädzie mäso z mladého dobytka] alebo „novillo“ [hovädzie mäso z mladého býka]). Odôvodnenie tejto zmeny v položke„Označovanie“: Táto zmena bola vykonaná s cieľom zlepšiť súlad medzi špecifikáciou výrobku a jednotným dokumentom v tomto ohľade: teraz obsahujú rovnaký zoznam bodov, ktoré musia etikety obsahovať.

5.7. Vnútroštátne požiadavky

Z oddielu I špecifikácie výrobku (Vnútroštátne požiadavky) sa vypustil tento zoznam právnych predpisov:

Štatút viniča, vína a alkoholu (zákon č. 25/1970 z 2. decembra 1970)

Vyhláška z 20. apríla 1988, ktorou sa prideľuje predbežné uznanie osobitného označenia „Carne de Ávila“

Vyhláška zo 4. decembra 1990, ktorou sa uznávajú nariadenia pre osobitné označenie „Carne de Ávila“ a jeho regulačnú radu

Vyhláška z 10. novembra 1993, ktorou sa mení vyhláška zo 4. decembra 1990, ktorou sa uznávajú nariadenia pre osobitné označenie „Carne de Ávila“

Rozhodnutie Generálneho riaditeľstva pre potravinársky priemysel a trhy z 27. apríla 2011, ktorým sa mení špecifikácia výrobku s chráneným zemepisným označením „Carne de Ávila“

Zákon o nadregionálnych chránených označeniach pôvodu a chránených zemepisných označeniach (zákon č. 6/2015 z 12. mája 2015)

Odôvodnenie tejto zmeny v položke„Vnútroštátne požiadavky“:

Tieto odkazy na právne predpisy sa vypustili, pretože väčšina z nich je po zmene alebo zrušení zastaraná. Možno ich vypustiť aj z toho dôvodu, že sa vzťahujú na všeobecné právne predpisy a že nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny nevyžaduje, aby špecifikácia výrobku obsahovala oddiel o „vnútroštátnych požiadavkách“.

JEDNOTNÝ DOKUMENT

Carne de Ávila

EÚ č.: PGI-ES-0093-AM02 – 12. 12. 2019

CHOP ( ) CHZO (X)

1. Názov [CHOP alebo CHZO]

„Carne de Ávila“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

Dobytok vhodný na produkciu mäsa označeného týmto CHZO musí buď patriť do plemena Avileña-Negra Ibérica, alebo pochádzať z prvého kríženia medzi kravami tohto plemena a plemenníkmi plemena Charolesa alebo Limusina (Charolesa a Limusina majú v Španielsku štatút „udomácneného plemena“).

Dobytok sa delí do kategórií podľa veku:

Ternera (teľacie mäso): zviera určené na zabitie vo veku najviac 12 mesiacov, pričom strávilo s matkou najmenej päť mesiacov;

Añojo (hovädzie mäso z mladého dobytka): zviera odstavené vo veku najmenej päť mesiacov, určené na zabitie vo veku viac ako 12 mesiacov a menej ako 24 mesiacov;

Novillo (hovädzie mäso z mladého býka): zviera určené na zabitie vo veku viac ako 24 a menej ako 48 mesiacov.

Jatočné telá, na ktoré sa má vzťahovať CHZO, sa musia v európskej klasifikácii nachádzať v triede mäsitosti medzi U + a O a musia vykazovať stupeň pretučnenosti medzi 2 a 4.

Trieda pretučnenosti 1 1 + 2 – 2 2 + 3 – 3 3 + 4 – 4 4 + 5 – 5 Mäsitosť S E U + X X X X X X X U X X X X X X X U – X X X X X X X R + X X X X X X X R X X X X X X X R – X X X X X X X O + X X X X X X X O X X X X X X X O – P + P P –

Hovädzie mäso z týchto zvierat je pevné na dotyk, mierne vlhké a má jemnú štruktúru. Má jasnú, svetločervenú až purpurovočervenú farbu s tukom bielej až krémovej farby.

Mäso „Carne de Ávila“ musí zrieť najmenej štyri dni.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Hovädzí dobytok sa chová extenzívne a/alebo sa uplatňujú postupy sezónneho presúvania dobytka, pričom sa využívajú zdroje miestnych pastvín a lesov (pastevné rastliny a žalude). Sezónne presúvanie dobytka predstavuje starobylý systém chovu založený na využívaní dostupných prírodných zdrojov. Pastieri v rôznych častiach roka ženú dobytok na pastviny v rozličných dopĺňajúcich sa lokalitách: v lete a na jeseň na pastviny v horských oblastiach a v zime a na jar na tzv. dehesy (typ tradičného agrolesníckeho pastevného systému, v ktorom sa dobytok extenzívne chová na chudobnej alebo nepoľnohospodárskej pôde) s dubovým porastom (dub cezmínový a dub korkový). Hovädzí dobytok sa chová extenzívne s nízkou mierou osadenia – v priemere medzi 0,2 až 0,4 dobytčej jednotky na hektár – v oblastiach s tradičným pasením tohto plemena: časti krajiny, ktoré by inak pravdepodobne zostali nevyužité. V období nedostatku sa hovädzí dobytok dokrmuje doplnkovými krmivami, ktoré obsahujú obilniny, zdroje bielkovín a iné suroviny, ktoré sú vždy rastlinného pôvodu, ako aj potrebné minerály a vitamíny.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Zemepisná oblasť opísaná v bode 4 zodpovedá oblasti, kde sa zvieratá určené na zabitie rodia, chovajú a vykrmujú, a to v tých istých podnikoch venujúcich sa extenzívnemu chovu, v ktorých sú chované aj ich matky.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Aby sa zaistila identifikácia a vysledovateľnosť jatočných tiel, ich dielov a porciovaných častí, každé jatočné telo s týmto názvom je označené súborom etikiet. Systém označovania je takýto:

1. etikety pre jatočné telá, ktoré obsahujú ďalej opísané informácie, s výnimkou druhu dielu jatočného tela;

2. etikety dielov jatočných tiel, ktoré obsahujú požadované informácie, ako aj druh dielu jatočného tela (nožina, vrchný šál/špička atď.);

3. keď sa diely expedujú porciované, označujú sa očíslovanými zadnými etiketami, ktoré vydáva regulačná rada a ktoré umožňujú kontrolovať vysledovateľnosť;

4. okrem povinných informácií musia etikety na mäse „Carne de Ávila“ obsahovať najmenej tieto informácie: referenčné číslo, identifikáciu regulačnou radou, úradnú identifikáciu, opis dielu, dátum zabitia, pôvod, číslo povolenia, miesto opracovania, číslo jatočného tela, logo regulačnej rady pre „Carne de Ávila“, logo CHZO EÚ, čiarový kód a názov, pod ktorým sa mäso uvádza na trh („ternera“ [teľacie mäso], „añojo“ [hovädzie mäso z mladého dobytka] alebo „novillo“ [hovädzie mäso z mladého býka]).

4. Stručné vymedzenie zemepisnej oblasti

Hovädzí dobytok plemena Avileña-Negra Ibérica sa chová vo výrobnej oblasti, ktorá sa rozprestiera v týchto chovných regiónoch (sú zoskupené podľa provincií a autonómnych oblastí):

Autonómna oblasť Andalúzia:

Córdoba: regióny Pedroches, La Sierra a Campiña Baja

Huelva: Sierra

Jaén: Sierra Morena

Sevilla: Sierra Norte

Autonómna oblasť Aragónsko:

Teruel: Serranía de Albarracín a Maestrazgo.

Autonómna oblasť Kastília-La Mancha:

Ciudad Real: Montes Norte, Campo de Calatrava, Montes Sur a Pastos

Guadalajara: všetky regióny

Toledo: Talavera, Torrijos, Sagra-Toledo, La Jara, Montes de Navahermosa a Monte de los Yébenes

Autonómna oblasť Kastília a León:

Avila: všetky regióny

Burgos: Demanda

León: La Montaña de Riaño a Sahagún

Palencia: Guardo a Cervera

Salamanca: všetky regióny

Segovia: všetky regióny

Soria: Pinares

Valladolid: Centro, Sur a Sureste

Zamora: Sayago a Duero Bajo

Autonómna oblasť Extremadura:

Cáceres: všetky regióny

Badajoz: všetky regióny

Autonómna oblasť La Rioja: všetky regióny

Autonómna oblasť Madrid:

Lozoya Somosierra, Guadarrama, Area Metropolitana a Sur Occidental

Spracovanie sa uskutočňuje v týchto chovných regiónoch (sú zoskupené podľa provincií a autonómnych oblastí):

Autonómna oblasť Kastília a León:

Avila: všetky regióny

Salamanca: všetky regióny

Segovia: všetky regióny

Valladolid: Centro, Sur a Sureste

Autonómna oblasť Kastília-La Mancha:

Toledo: Talavera a Sagra-Toledo

Autonómna oblasť Extremadura:

Cáceres: Cáceres, Trujillo, Brozas, Valencia de Alcántara, Plasencia a Hervás

Badajoz: Mérida, Badajoz a Olivenza

Autonómna oblasť Madrid:

Lozoya Somosierra, Guadarrama, Area Metropolitana a Sur Occidental

5. Súvislosť so zemepisnou oblasťou

5.1. Špecifické vlastnosti zemepisnej oblasti

a) Krajina

Hornaté oblasti sa vyznačujú členitým terénom a komplexnou topografiou s horskými údoliami, úzkymi roklinami, strmými svahmi a rozsiahlymi planinami, ktoré môžu byť miestami vystavené víchriciam a prudkým snehovým búrkam. Oblasti nazývané dehesy tvoria rozsiahle, mierne zvlnené roviny, ktoré sa rozprestierajú v nadmorskej výške od 300 do 1 200 metrov nad morom.

b) Podnebie

Vzhľadom na rozsiahle rozšírenie plemena, oblasti, v ktorých je udomácnené, a postupy spojené so sezónnym presúvaním dobytka je podnebie výrazne kontrastné. Dobytok sa pasie na dehesách, v údoliach a v horách. Vo vysokých horách panujú chladné letá a veľmi tuhé zimy so silným mrazom. Na dehesách, naopak, väčšinou vládnu veľmi teplé, suché letá a mierne zimy.

c) Flóra

Chov plemena Avileña-Negra Ibérica je spojený so systémom nazývaným dehesy, na ktorých prevládajú pasienky, plochy na pestovanie plodín, krovinaté porasty a lesy.

Nachádzajú sa tu dehesy, ktoré slúžia len ako pasienky, ďalej zmiešané dehesy (ktoré sa využívajú na pestovanie plodín aj ako pasienky) a kroviská. Na dehesách, ktoré slúžia len ako pasienky a vyznačujú sa malým počtom stromov a rozsiahlymi pastvinami, sú významne prítomné dubové háje, háje borievky netatovej, duba cezmínového a borievkové háje. Na zmiešaných dehesách využívaných na pestovanie plodín aj ako pasienky rastie dub a dub cezmínový, rozprestierajú sa tu pasienky a hovädzí dobytok tu môže spásať zdroje ponúkané stromami (žalude a výhonky) a strniskami.

Na trávnatých plochách v horských oblastiach prevládajú borovicové háje, ktoré sú časť roka pokryté snehom, a preto je nevyhnutné dobytok sezónne presúvať.

5.2. Špecifické vlastnosti výrobku

Hovädzie mäso s CHZO „Carne de Ávila“ má tieto vlastnosti:

Hovädzie mäso z týchto zvierat je pevné na dotyk, mierne vlhké a má jemnú štruktúru. Má jasnú, svetločervenú až purpurovočervenú farbu s tukom bielej až krémovej farby a vo všeobecnosti je cenené pre svoju jemnosť, ako aj výraznú a kvalitnú chuť.

5.3. Súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Plemenné kravy patria do pôvodného plemena Avileña-Negra Ibérica, ktoré sa v danej zemepisnej oblasti vyskytuje od dávnych čias a dokonale sa tu prispôsobilo chovu. Zastúpenie tohto plemena v celkovej populácii dobytka sa zvyšuje.

Z pôvodne ťažného zvieraťa sa po mechanizácii poľnohospodárstva začal tento dobytok chovať na hovädzie mäso. V dôsledku toho sa zaviedlo kríženie s plemenníkmi iného plemena, z ktorých najrozšírenejšími sú plemená Charolesa a Limusina.

Chov tohto pôvodného plemena hovädzieho dobytka, ktoré sa tak dobre prispôsobilo miestnemu prostrediu, je hlavným spôsobom využívania prírodných zdrojov, ako sú flóra, pasienky, potrava, výhonky rastlín a žalude. Pestrá výživa matiek spolu so špecifickými vlastnosťami plemena Avileña-Negra Ibérica a prvokrížencov z plemien s lepšou mäsitosťou umožňujú získavať veľmi jedinečné hovädzie mäso. Pre svoju jemnosť, výraznú chuť, kvalitu a jasnú, svetločervenú až purpurovú farbu patrí medzi najvyhľadávanejšie mäsá. Vlastnosti tohto mäsa sú podmienené zemepisným prostredím a typom výživy, ktorá je pre dobytok dostupná – tieto vlastnosti vyplývajú zo schopnosti plemena dokonale sa prispôsobiť systému chovu, ktorý sa v tejto zemepisnej oblasti využíva, ako aj z charakteristík samotného plemena.

Odkaz na uverejnenie špecifikácie výrobku

(článok 6 ods. 1 druhý pododsek tohto nariadenia)

Revidovaná verzia špecifikácie výrobku so zmenami, na ktoré sa vzťahuje táto žiadosť o schválenie zmeny, je k dispozícii online na adrese:

https://www.mapa.gob.es/es/alimentacion/temas/calidad-diferenciada/pliegodecondicionesavila10062020_tcm30-511997.pdf.

(1) Ú. v. EÚ L 343, 14.12.2012, s. 1.